Širvintų r. Gelvonų gimnazija

Direktorė Sondra Bartulienė

**METŲ VEIKLOS ATASKAITA**

2023-01-17

Gelvonai

**STRATEGINIO PLANO IR METINIO VEIKLOS PLANO ĮGYVENDINIMAS**

|  |
| --- |
|  Širvintų r. Gelvonų gimnazijos veikla 2022 metais buvo organizuojama vadovaujantis Širvintų r. Gelvonų gimnazijos strateginiu planu 2022-2025 metams, patvirtintu Širvintų r. Gelvonų gimnazijos direktoriaus 2022 m. kovo 15 d. įsakymu Nr. V-12 „ Dėl Širvintų r. Gelvonų gimnazijos strateginio plano 2022-2025 metams tvirtinimo“, ir Širvintų r. Gelvonų gimnazijos 2022 metų veiklos planu, patvirtintu Širvintų r. Gelvonų gimnazijos direktoriaus 2022 m. gruodžio 30 d. įsakymu Nr. V-107 „ Dėl Širvintų r. Gelvonų gimnazijos 2022 metų veiklos plano patvirtinimo“. Širvintų r. Gelvonų gimnazijos strateginiame plane 2022-2025 m. numatyti tikslai:1. Skatinti mokytojus gerinti ugdymo kokybę naudojantis inovatyviomis ugdymo priemonėmis.
2. Kokybiškai atnaujinti ir/ar įrengti naujas patalpas ikimokykliniam ugdymui ikimokyklinio ugdymo grupėje.
3. Sveikos ir saugios socemocinės aplinkos gerinimas.

 Širvintų r. Gelvonų gimnazijos veiklos tikslas : vykdyti tėvų (globėjų) švietimą, suteikiant pedagoginių ir psichologinių žinių apie vaiko kintančius poreikius, galimas problemas ir jų sprendimo galimybes . Tikslui įgyvendinti išsikėlėme uždavinius, kurių pagalba įgyvendinsime veiklos planą, tai yra nuolat teikti informaciją apie mokinio pasiekimus; padėti tėvams suvokti ir pripažinti savo vaikų ugdymo poreikius ir padėti kuo efektyviau tuos poreikius tenkinti; skatinti suvokti, kad visi bet kurios bendruomenės žmonės turi ne tik teisių, bet ir tam tikrų įsipareigojimų; supažindinti tėvus (globėjus) su mokyklos prevencinėmis programomis.  Gelvonų gimnazija nuo rajono centro bei kitų mokyklų yra nutolusi apie 25 -30 km atstumu. Mokykloje yra bendrabutis, kuriame gali gyventi iki 25 mokinių. 2022 m. bendrabutyje gyvena 20 mokinių. Gimnaziją lanko mokiniai iš trijų rajonų: Jonavos r., Ukmergės r., Širvintų r. Šiais mokslo metais mūsų mokyklą pasirinko 17 mokinių, tad galima teigti, jog mokykla yra geroje geografinėje padėtyje. Gimnaziją lanko 2 mokiniai iš Ukrainos. Į mokyklą mokiniai atvežami 3 mokykliniais autobusais. Mokykloje yra ikimokyklinio ir priešmokyklinio amžiaus vaikų ugdymo grupė, kurią lanko 18 ugdytinių. Gimnazijoje vykdomos suaugusiųjų mokymo programos. Jas šias metais pasirinko 20 suaugusiųjų mokinių. 2022 m. gimnazijoje mokėsi 203 mokiniai. Gelvonų gimnazijoje dirba 29 pedagogai ir 16 darbuotojų. Įgyvendinant tikslus gimnazijoje iškėlėme uždavinius aprūpinti klases naujomis IKT priemonėmis, teikti specialią pagalbą spec. poreikių mokiniams. Atkreipti dėmesį į ypatingų gabumų turinčius mokinius. Stiprinti vaikų emocinę ir psichinę sveikatą bendradarbiaujant su socialiniais partneriais.  Vienas iš gimnazijos metinio plano tikslų - užtikrinti kiekvieno mokinio sėkmingą ugdymąsi. Šio tikslo buvo siekiama ugdant mokinio bendrąsias kompetencijas ir siekiant nuolatinės asmeninės pažangos mokiniui tinkamu tempu. Ir dalykinės, ir ypač bendrosios mokinių kompetencijos ugdomos, vertybinės nuostatos formuojamos, plečiamas jaunų žmonių akiratis, ugdymo turinio įvairovė gimnazijoje užtikrinama vedant netradicines, srautines, integruotas pamokas, paskaitas, mokomąsias konferencijas, pamokas už mokyklos ribų, edukacinėse erdvėse, dalyvaujant mokslinėse, praktinėse konferencijose, šalies ir tarptautiniuose projektuose, susitinkant su žymiais žmonėmis. Ugdytiniai dalyvavo edukaciniuose užsiėmimuose Vilniuje, Anykščiuose, Kaune, Kernavėje, Molėtuose, Vievyje, Palangoje. 6-8 klasių mokiniai, dalyvaudami Šviečiamosios gyvulininkystės programoje, aplankė ūkininkus K. ir A. Martinėlius, susipažino su darbu Širvintų žirgyne, lankėsi ir dalyvavo užsiėmimuose Kauno Vytauto Didžiojo universiteto Žemės ūkio akademijoje ir LSMU Veterinarijos akademijoje, lankėsi Gyvulininkystės parodoje. Vyko susitikimai su aktore Virginija Kochanskyte ir saksafonininku Laimonu Urbiku, Užsienio reikalų ministerijos Komunikacijos ir kultūrinės diplomatijos departamento atašė Gabriele Niekyte, psichologėmis Vaiva Rimkiene ir Viktorija Jonuše. Pradinių klasių mokiniai dalyvavo kūrybinėse dirbtuvėse, kurias organizavo Vilniaus ,,Lėlės” teatro aktoriai. Nuolatinės mūsų viešnios yra Širvintų r. Policijos komisariato bendruomenės pareigūnė Ginta Čepienė, visuomenės sveikatos centro specialistė Asta Autukevičienė ir Širvintų r. Meno mokyklos Neformaliojo švietimo centro metodininkė Daiva Chadusevičienė.Gimnazija kaip vieną iš prioritetų yra išsikėlusi mokymąsi visą gyvenimą. Čia vykdomos visos ugdymo pakopos nuo darželio iki suaugusiųjų mokymo, diegiami lankstesni mokymosi būdai, užtikrinantys lengvesnį perėjimą iš vienos ugdymo pakopos į kitą. Siekiama, kad suaugusiųjų mokymas būtų patrauklesnis, ir kuriama veiksminga mokymosi visą gyvenimą sistema.Įgyvendindama mokymosi visą gyvenimą tikslą, mokykla kuria ir nuolat besimokančią ir savo veiklą reflektuojančią bendruomenę, tobulina bendravimo ir bendradarbiavimo kompetencijas. Žvelgiant į perspektyvą, mokykla didelį dėmesį skyrė ap(si)rūpinimui technologijomis: kompiuteriais, išmaniosiomis lentomis, skaitmeninėmis priemonėmis ir t.t. Dėl šios priežasties mokytojai ir mokiniai ugdymo procese aktyviai naudojosi interaktyviomis mokymo priemonėmis, gerino darbo su naujomis programomis įgūdžius. Pedagoginė bendruomenė kvalifikaciją kėlė ir įgūdžius įtvirtino mokymuose ,,Mokyklos bendruomenės bendradarbiavimas, kuriant mokiniui palankią ugdymosi aplinką”, ,,Bendrojo ugdymo mokytojų bendrųjų ir dalykinių kompetencijų tobulinimas“, ,,Įtraukusis ugdymas - mokykla kiekvienam”, ,,Praktinis ugdymas Lenkijos švietimo įstaigose”. Bent du kartus per mėnesį buvo aptariama, su kokiais iššūkiais susiduria mokytojai, mokiniai, jų tėvai ugdymo metu. Siekiant užtikrinti kiekvieno mokinio sėkmingą ugdymąsi, spręstos mokinių nesėkmingo mokymosi priežastys, organizuoti VGK posėdžiai, kurių metu aiškintasi, dėl kokių priežasčių mokiniai turėjo nepatenkinamų įvertinimų, ieškota bendrų kilusių problemų sprendimo būdų, įtraukiant tėvus ir patį mokinį. Analizuotos mokinių žemų mokymosi rezultatų, mokymosi motyvacijos stokos priežastys, teiktos rekomendacijos. Klasės auklėtojai konsultavosi ir bendradarbiavo su specialistais, spręsdami mokinių lankomumo problemas, kurios vėliau galėjo sąlygoti nesėkmes mokantis. Organizuoti individualūs specialistų pokalbiai su mokymosi sunkumų, lankomumo ir elgesio problemų turinčiais mokiniais bei jų tėvais (globėjais). Aptarta specialiųjų ugdymosi poreikių turinčių mokinių pažanga ir teikiamos teikiamos rekomendacijos mokytojams ir tėvams. Gimnazijoje sistemingai analizuoti mokinių mokymosi rezultatai, kauptos pažangumo ir lankomumo ataskaitos, olimpiadų, konkursų, varžybų, projektų rezultatai lyginti su savivaldybės, regiono, respublikos.4, 6 ir 8 klasės mokiniai dalyvavo Nacionaliniuose mokinių pasiekimų patikrinimuose. Mokytojų tarybos posėdyje aptarta kiekvieno vaiko individuali pažanga, nagrinėti NMPP rezultatai. NMPP rezultatai aptarti individualiai su tėvais, mokiniais, dalykų mokytojais.Gimnazijos mokytojai inicijavo tarptautinius, šalies ir gimnazijos lygio projektus, bendradarbiavimą su socialiniais partneriais, vadovavo gimnazijos darbo grupėms, buvo vertinami mokinių ir jų tėvų. Vykdytas ir analizuotas gimnazijos savęs vertinimas, kurio metu išanalizuotos stipriosios ir tobulintinos sritys. Kaip stipriosios pusės buvo įvardinti mokinių ir mokytojų tarpusavio santykiai, mokinių saugumas mokykloje ir šeimos, vietos bendruomenės įtraukimas į mokyklos gyvenimą, kaip tobulintinos – mokinių aktyvumas ir per maža būrelių pasiūla. Nuspręsta tęsti asmeninės pažangos knygelės ,,Aš galiu“ naudojimą ir pildymą 5-8 klasėse, rekomenduota dalyvauti ,,Geros savijautos mokykloje“, ,,Psichologinės gerovės stiprinimo“ programose ir išsiaiškinti, kokių neformalaus ugdymo būrelių pageidauja mokiniai. Įsivertinimo duomenys pristatyti Mokytojų tarybos, gimnazijos tarybos posėdžiuose, mokinių tėvų susirinkimuose. Gauti rezultatai panaudoti planuojant gimnazijos veiklą bei nustatant prioritetines veiklos kryptis. Nors vidaus įsivertinimo ataskaitos išvadose teigiama, kad gimnazijoje yra per maža būrelių pasiūla, tačiau 2022 metais veikė 16 neformalaus ugdymo būrelių, į kuriuos mokiniai būrėsi pagal savo poreikius, pomėgius, sugebėjimus ir interesus. Taip pat sudaryta galimybė dalyvauti akcijose, pilietiškumo renginiuose, projektinėje veikloje, programose. Vyko tradicinėmis tapusios akcijos „Atmintis gyva, nes liudija“, ,,Darom‘22“, ,,Šv. Kalėdų belaukiant”, taip pat ir naujos, tokios kaip: Širvintų r. savivaldybės merės Ž. Pinskuvienės inicijuota akcija, kuria siekta popierinių angelų Lietuvos rekordo, „Sveikatos fiesta 2022“, ,,Nuo lauko iki stalo", ,,Gamta vienatvės nepakenčia. Būkime draugais…”, ,,Kovo mėnuo - Sąmoningumo didinimo mėnuo ,,Be patyčių”, ,,Knygos prikėlimas naujam gyvenimui”, ,,Elfų pokštai“, „Užrašyk gražiausią lietuvišką žodį...“, „Grąžink bibliotekai seniai pamirštą knygą“. Paminėtos Laisvės gynėjų dienos, Lietuvos nepriklausomybės, Lietuvos valstybės atkūrimo, Tarptautinės teatro, Tolerancijos, Žemės, Europos kalbų, Europos, Mokslo ir žinių, Mokytojų, Saugaus eismo, Antikorupcijos dienos. Organizuota Klimato kaitos savaitė. Gimnazijoje vykdyti įvairūs projektai ir programos. Vykdyti tarptautiniai eTwining projektai ,,Our school, school life and healthy ways of living”, ,,Let‘s Celebrate Earth“, ,,Village Life“, tarptautinės DofE programos veiklos. Gimnazija organizavo respublikinį kūrybinį projektą,,Mano laimės idėja - būti naudingam žmonėms”. Dalyvauta ir kitų organizuotuose projektuose, tokiuose kaip: ,,Verslumo virusas”, Žuvininkystės projektas ,,Išauginta Europos sąjungoje ", kurį inicijavo Lietuvos Žemės ūkio ministerija, ,,Mokykla - antrieji namai”, ,,Mokausi plaukti ir saugiai elgtis vandenyje”, Šviečiamoji gyvulininkystės programa, „Atgal į mokyklą“, „Sveikatiados“ projektas „Mano mėgstamiausias užkandis“, „Žalioji Odisėja“, inicijuota Vilniaus miesto savivaldybės, „Sveikatos fiesta“. Pradinių klasių mokiniai dalyvavo pačių organizuotame projekte „Rudens taku“.Gimnazijos mokiniai dalyvavo rajono olimpiadose: anglų k. olimpiada, gamta ir žmogus olimpiada, XV biologijos olimpiada, geografijos olimpiada „Mano Gaublys“, technologijų rajoninė ir respublikinė olimpiada ,,Kūrybos virusas 2022”. Jose mokiniai pelnė prizines vietas. Dalyvauta ir konkursuose „KINGS“, ,,Olympis“, ,,Bebras“, ,,Tavo žvilgsnis 2022“, ,,Judėk, judėk ir netingėk“, ,,Sveikatos fiesta 2022“, ,,Žalioji Odisėja“, ,,Ekonominių žinių konkursas“, rajoniniame 9-10 klasių anglų kalbos, respublikiniame vaikų kūrybiniame darbų konkurse ,,Žemės alsavimas”, Lietuvos mokinių meninio skaitymo rajoniniame ir respublikiniame etapuose, rajoniniame raštingiausio pradinuko konkurse, dailyraščio konkurse „Mano gimtinė - Lietuva“, etnokultūros varžytuvėse „Tarmių lobynai“, vaikų ir moksleivių liaudies kūrybos atlikėjų šventėje „Patrepsėlis“, „Mano žalioji palangė“. Dalyvavimas olimpiadose, konkursuose ir viktorinose įtakojo mokinių mokymosi motyvaciją, ugdė bendrąsias kompetencijas. Gimnazijoje vykdomas ugdymas netradiciniais būdais ir netradicinėse erdvėse. Tai parodos, pamokos netradicinėse erdvėse, edukaciniai užsiėmimai, mokomosios konferencijos, renginiai ir žygiai. Mokykloje vykdytos parodos: dailės ir technologijų mokytojų kūrybinių darbų paroda  ,,Mokymosi siluetai”, mokinių darbų parodos „Mokykla mano akimis”, „Mano miestelis“, „Gamta vienatvės nepakenčia. Būkime draugais…”, paroda, skirta J. Meko 100-osioms gimimo metinėms paminėti, virtuali nuotraukų paroda „Sudėliok Lietuvą”, kurią organizavo Kauno lopšelis-darželis „Šarkelė”, „Nauja, įdomu, gražu...“, Sausio 13-ajai skirta dokumentų paroda „Tą baisią naktį“, „Kalba ir knyga – lyg sielos muzika...“, skirta spaudos atgavimo, kalbos ir knygos dienai, spaudinių parodos „Ir šviečia, kaip žvaigždės lietuviškos raidės“ (Knygnešių dienai paminėti), „Mano augintinis“ (Gyvūnų gerovės metams paminėti), „Knyga – pasaulį girdanti upė...“ (Tarptautinei vaikų knygos dienai paminėti), „Skaudūs istorijos takai...“ (Gedulo ir vilties dienai paminėti) , literatūrinės parodos „Gyvenimo saulėlydis“ (Ievai Simonaitytei 125 – eri), „Pagavęs saulės juoką...“ (Algimantui Zurbai – 80), „Ten, kur gyva siela“ (Marijai Pečkauskaitei - Šatrijos Raganai 145 - eri), „Mano kūryba – tai paprasto žmogaus...“ (A. Vienuoliui - 140), „Pasiaukojimas ateities kartoms žmogui suteikia stiprybės ir džiaugsmo...“ (J. Avyžiui – 100), „Po to, kai jie pavirto medžiais...“ (Kaziui Sajai – 90), „Išnyksiu kaip dūmas“ (J. Mačiuliui - Maironiui – 160), leidinių paroda „Skrendam į šiaurę“. Dalyvauta ir kitų organizuotose parodose:virtuali kūrybinių darbų paroda „Mano augintinis”, kurią organizavo Jurbarko švietimo centras; nuotraukų paroda „Sodo ir daržo gėrybės”, kurią organizavo VŠĮ Kaimo verslo ir rinkų plėtros agentūra, virtuali paroda  ,,Gražiausias lietuviškas žodis”, kurios organizatoriai - Socialinių ir kitų pagalbą mokyklai teikiančių specialistų metodinis būrelis ir Širvintų meno mokyklos Neformalusis švietimo centras.  Mokytojai organizavo įvairias edukacines programas, pamokas netradicinėse erdvėse: dailės pamoka Širvintų kultūros centre ir ,,Briedžių take” ,,Širvintų rajono tautodailininkų ir liaudies menininkų darbų paroda“, ,,Kalėdinis žaisliukas”, ,,Šv.Velykų belaukiant…”, ,,Atgal į praeitį”, geografijos mokomoji - tiriamoji  lauko praktika ,,Geografijos pamokos kitaip”, nuotolinė anglų k. pamoka su Ispanijos Valensijos regiono L‘Alkudija de Krespinse esančios IES Isabel-Clara Simo vidurinės mokyklos mokiniais. Taip pat dalyvauta ir kitų organizuotose programose bei pamokose: technologijų pamoka ,,Džinsų pernaudojimo dirbtuvės”, geografijos pamokos Vievio geologiniame muziejuje ir Molėtų etnokosmologijos muziejuje, edukacinė-tiriamoji išvyka „Ar tu esi klimato herojus?“, TNT Theatre Britain and the American Drama Group Europe jungtinės grupės spektaklis anglų kalba “A Christmas Carol” (Ch. Dickens), istorijos pamokos Lietuvos gyventojų genocido ir rezistencijos tyrimų centre, Tuskulėnų memorialiniame rimties parko komplekse, Lietuvos nacionaliniame muziejuje ir Vilniaus senamiestyje, Kauno prezidentūroje, ekonomikos pamoka Lietuvos banke, edukacinė veikla „Žiemos vaizdai ir garsai”, kurią organizavo Alytaus lopšelis-darželis „Volungėlė”, edukacinės programos Kernavės muziejuje „Kaip žmonės senovėje gyveno?” ir L. B. Vošterio ūkyje „Lino kelias“. Nemažai edukacijų vyko pagal Kultūros pasą:,,Išdrįsk kalbėti”, ,,Ateities architektai: robotai Marse”, ,,Japonijos kultūra ir technologijos”, ,,Meduolių gamyba ir dekoravimas”, M. K. Čiurlionio patirtis ,,Angelų Takais”, ,,Vilniaus katedros požemių lobiai”, ,,Muzikos paslaptys II”, ,,Pasakiškas vaško teatras“. Edukaciniais tikslais organizuotos išvykos į spektaklius „Daktaras Dolitlis“, „Arklio Dominyko meilė“ ir „Atžalynas“. Organizuotos kalendorinės šventės:Laisvės gynėjų dienos minėjimas,Vasario 16-ajai paminėti skirta muzikinė-literatūrinė kompozicija ,,Tu - Lietuva, tu mana”, Užgavėnių renginys ,,Žiema žiema, bėk iš kiemo…”, Kaziuko mugė, netradicinio ugdymo diena, skirta Kovo 11-ajai, netradicinio ugdymo diena ,,Tolerancijos diena”,netradicinio ugdymo diena, skirta paminėti Žemės dienai, Europos kalbų diena, Europos diena, kalėdiniai renginiai ,,Nustebink mane”, ,,Pasakų pasaulyje”, Rudenėlio šventė, Vaikų Velykėlės, Helovinas, Vaikų gynimo diena, taip pat mokyklinės šventės: Mokslo ir žinių, Mokytojų dienos šventės, Šimtadienis, mokyklos 240 metų jubiliejui paminėti skirtas renginys ,,Laiko ritmu”, Paskutinio skambučio šventė, ,,Sudie, darželi“, Mokslo metų užbaigimo šventė ,,Vasara atėjo ir prasidėjo…”, Brandos atestatų įteikimo šventė. Mokytojai ir mokiniai bendradarbiavo organizuojant Gelvonų seniūnijos kultūros dienos šventinį koncertą ,,Tai gražiai mane augino”. Dalyvauta konferencijoje „Klimato kaitos stabdymas“ ir virtualiuose tarptautiniuose susitikimuose „Let‘s Celebrate Earth!” ir ,,Village Life”.Įgyvendinant ugdymo plano trečiąjį prioritetą – teikti kokybišką ir savalaikę pagalbą mokiniams – efektyviai savo veiklas derino gimnazijos mokytojai, klasių auklėtojai, pagalbos mokiniui specialistai, bendrabučio darbuotojai ir administracija. Gimnazijoje daug dėmesio skiriama mokinių saugumui pamokose, gimnazijos renginiuose, gimnazijos teritorijoje užtikrinti. Klasių valandėlių metu mokiniai tradiciškai supažindinami su mokinio elgesio taisyklėmis, gimnazijos vidaus tvarkos taisyklėmis, pranešimo apie drausmės pažeidimą forma. Klasių auklėtojai ir socialinė pedagogė aptaria su mokiniais ir tėvais atsakomybę už gimnazijos vidaus tvarkos taisyklių pažeidimus. Patyčių ir smurto prevencijai įgyvendinti vykdytos socialinių ir emocinių įgūdžių ugdymo programos „Zipio draugai“, „Obuolio draugai“, „Įveikiame kartu“. Gimnazija buvo įtraukta į socialinio ir emocinio ugdymo programas „Paauglystės kryžkelės“ (5-8 klasės) ir „Raktai į sėkmę“ (Ig – IVg klasės), įgyvendino „Alkoholio, tabako ir kitų psichiką veikiančių medžiagų vartojimo prevencijos programą“ (ji integruota į klasių valandėlių ir dalykų ugdymo turinį), Žmogaus saugos bendrąją programą, Rengimo šeimai ir lytiškumo ugdymo programą, kuri integruota į dalykų ugdymo turinį. Vyko individualios ir grupinės konsultacijos mokiniams tema „Bendravimas ir bendradarbiavimas“, taip pat apie bendravimą, konfliktų sprendimą, tinkamą elgesį. Konsultuoti ir tėvai profesionalios pagalbos, smurto ir patyčių prevencijos klausimais. 5-8 klasių mokiniams organizuoti renginiai, akcijos, diskusijos „Padidinto sąmoningumo mėnuo „Be patyčių“, „Gegužė - mėnuo be smurto prieš vaikus“, „Smagu tarp draugų“, „Saugi mokykla „Kaip galiu prie to prisidėti“, Tolerancijos dienos minėjimas. Vyko susitikimas su Širvintų policijos bendruomenės pareigūnais tema „Patyčios, elektroninės patyčios, pavojai elektroninėje erdvėje“ 7–IIIg kl. mokiniams. Taip pat vykdyta anoniminė mokinių apkausa patyčių masto paplitimui tarp mokinų įvertinti, pertraukų metu stebėtas mokinių elgesys. Organizuotos individualios socialinio pedagogo konsultacijos ir pratybos tikslinių grupių mokiniams (elgesio sutrikimų ir specialiųjų ugdymosi poreikių turintiems mokiniams, rizikos grupės mokiniams).Klasių auklėtojai nemažą dėmesį skyrė žalingų įpročių prevencijai. Klasėse vyko pokalbiai, diskusijos apie žalingus įpročius ir jų poveikį žmogui. Gimnazijoje daug dėmesio buvo skiriama sveikos gyvensenos įgūdžių formavimui. Mokytojai, auklėtojai klasių valandėlių metu kalbėjo su mokiniais apie žalingų įpročių poveikį sveikatai, asmenybei. Formuoti  sveikos gyvensenos įgūdžius  padeda gimnazijos sveikatos priežiūros specialistė Asta Autukevičienė. Ji ikimokyklinio, priešmokyklinio ugdymo ir  1-2 klasių mokiniams vedė pamokėles apie burnos higieną ir dantukų priežiūrą, su šeštos ir septintos klasės mokiniais kalbėjo apie sveiką gyvenimo būdą ir rūkymo poveikį jaunam organizmui.Bet kuri veikla, nukreipta į visapusišką vaiko vystymąsi, naują patirtį, savęs pažinimą, savikontrolės formavimą, yra naudinga: vystosi atmintis, mąstymas, plečiasi vaiko potencialas, atsiranda naujų komunikavimo įgūdžių, atsiranda susidomėjimas kultūriniu gyvenimu. Gimnazijos išsikelti prioritetai – užtikrinti kiekvieno mokinio sėkmingą ugdymąsi, sudaryti sąlygas mokytis visą gyvenimą, teikti kokybišką ir savalaikę pagalbą mokiniams – įgyvendinti sėkmingai. Tokiu būdu tobulintos bendravimo ir bendradarbiavimo kompetencijos, kurta nuolat besimokanti ir savo veiklą reflektuojanti bendruomenė, užtikrinta saugi ir palanki mokymosi aplinka. Įgyvendintos veiklos ugdė gimnazijos bendruomenės socialinius emocinius, bendradarbiavimo bei darbo komandoje įgūdžius, skatino tobulinti darbo su naujausiomis technologijomis kompetencijas, įsivertinti ir planuoti, gerinti veiklos veiksmingumą, analizuoti asmeninį indėlį į pažangą. Siekiant visapusiškos bendruomenės ūgties tobulinant ugdymo procesą, bendradarbiauta su rajono ir šalies įstaigomis. |

Direktorė Sondra Bartulienė